Megjegyzendő, hogy a kereskedelmi forgalomban tapasztalható változások hátterében nem kizárólag a szabadkereskedelmi megállapodás áll, hiszen a kereskedelmi forgalomra egyéb tényezők is hatást gyakorolnak. Az alábbiakban ismertetett számok azonban jól mutatják a szabadkereskedelmi megállapodás eddigi működését.

Meg kell jegyezni, hogy 2016. június 30-án lezárult a megállapodásban foglalt vámengedmények fokozatos, 2011. július 1-jét, az ideiglenes alkalmazás kezdetét követő első években lezajló hatálybalépése. Attól az időponttól kezdődően majdnem minden vámtarifa teljesen liberalizált, így az előző jelentésekkel szemben a továbbiakban nincs különbség a teljesen, részlegesen vagy a nem liberalizált termékek között.

A Koreába irányuló uniós export 59,2 %-kal nőtt: a 2010. évi 28 milliárd EUR-ról 2016-ra 44,5 milliárd EUR-ra. A Koreába irányuló uniós export átlagos növekedése 8,1 %-ot, a Koreából származó uniós import átlagos növekedése pedig 0,8 %-ot ért el évente.

2010-ben, a szabadkereskedelmi megállapodás ideiglenes alkalmazásának kezdete előtti bázisévben a Koreába irányuló uniós export 28 milliárd EUR, a Koreából származó behozatal pedig 39,5 milliárd EUR volt. 2016-ban a Koreába irányuló uniós export 44,5 milliárd EUR-t, a Koreából származó behozatal pedig 41,4 milliárd EUR-t tett ki. Így tehát az EU és Korea között 2010-ben fennálló 11,6 milliárd EUR-s kereskedelmimérleg-hiány 2016-ban 3,1 milliárd EUR-s kereskedelmimérleg-többletté alakult.

A Koreába irányuló uniós export jelenlegi szintje körülbelül 2 milliárd EUR vám megfizetését tette volna szükségessé, ha a megállapodás nem lépett volna hatályba .

1. ábra: A Koreába irányuló uniós export és az onnan származó import 2010–2016 között (milliárd EUR-ban)

Az EU28 árukereskedelme Dél-Koreával (millió euróban) 2010 2011 2012 2013 2014 2015 2016 A Dél-Koreából származó uniós import 39 534 36 312 38 014 35 837 38 772 42 365 41 437 A Dél-Koreába irányuló uniós export 27 961 32 515 37 815 39 910 43 188 47 787 44 506 kereskedelmi mérleg –11 573 –3 797 –199 4 073 4 416 5 422 3 069

Forrás: Eurostat, 2017. június

2015 és 2016 között a Koreába irányuló teljes uniós export 6,9 %-kal esett vissza. A Koreából származó uniós behozatal 2,2 %-kal csökkent. Ez az EU 5,4 milliárd EUR összegű kereskedelmimérleg-többletének 3,1 milliárd EUR-ra történő csökkenéséhez vezetett. A visszaesés összhangban van az EU 2016. évi kereskedelmi szerkezetével. 2015 és 2016 között a világ többi részébe irányuló uniós összkivitel 2,4 %-kal esett vissza. A világ többi részéből származó uniós behozatal 1,2 %-kal csökkent.

A Koreába irányuló uniós export látványosabb visszaesésének oka többek között a gépek, a szállítás céljára szolgáló felszerelések, a gépjárművek eladásának csökkenése (ez a dízelmotorokkal kapcsolatos botrányhoz is kapcsolódik) és az Egyesült Királyság olajexportja (az Irán elleni szankciók megszűnése miatt), valamint a kevesebb számú légi jármű beszállítása (több átadást terveznek az elkövetkező évekre). Ez fordítva is igaz, a 2016. évben a Koreából származó hajók, az LCD-k és a petrolkémiai termékek Unióba irányuló behozatala is visszaesett.

A Koreából származó behozatal 2010-ben az EU-ba irányuló teljes behozatal 2,6 %-át – és 2016-ban pedig 2,4 %-át – képviselte. Ezzel Korea 2016-ban az EU-ba irányuló import tekintetében a 8. legnagyobb kereskedelmi partnerévé vált. A Koreába irányuló uniós export 2010-ben a teljes uniós kivitel 2 %-át, 2016-ban pedig 2,6 %-át képviselte, ezzel Korea 2016-ban az EU 9. legnagyobb exportpiacává vált. Korea az EU 8. legnagyobb kereskedelmi partnere volt a teljes kereskedelmet figyelembe véve.